בס"ד , חשוון תשפ"ה , פרשת לך לך

לבניי היקרים מאוד והוריהם

שלום רב.

בשבת הקרובה אי"ה נקרא את פרשת לך לך , בה מסופר על התגלות ה' לאברהם אבינו , ועל הבטחת ארץ ישראל לעם ישראל. בפרשה זו מסופר גם על ירידת אברם למצרים , ולאחר מכן חזרתו לארץ כנען . כמו"כ באה הפרשה ומרחיבה בעניין מלחמת המלכים , ניצחון אברם אבינו , הבטחת הזרע לאברם , וסיפור המפליא על שרה, הגר ולידת ישמעאל. בסוף הפרשה ה' מצווה את אברם למול את ישמעאל וילידי ביתו.

על הפרשה נכתבו דברי תורה רבים , אך אסור לנו לשכוח שביום שלישי הקרוב יחול יום רחל אימנו. ביום זה נפטרה רחל אימנו. הקשר בין רחל אימנו לעם ישראל הוא קשר מיוחד, קשר של אהבה וחום ובמיוחד קשר של דמעות . לא נשכח אף פעם את מסירותה של רחל אימנו לעם ישראל.

כשעם ישראל ירדו לגלות בבל ועברו בדרך ליד קברה של רחל אימנו, יצאה רחל ובכתה לה' יתב' ע"כ שעם ישראל יורד לגלות, ואז ניתגלה ה' לרחל ואמר לה : **"מנעי קולך מבכי ועינייך מדמעה כי יש שכר לפעולתך נאום ה' ושבו בנים לגבולם"**, ואכן עם ישראל חזר לארץ ישראל לאחר 70 שנות גלות.

ברצוני לעסוק גם בפרשת השבוע וגם בעניין רחל אימנו .

נתחיל בפרשת השבוע , פרשת לך לך.

**לך לך – האם אנחנו יכולים להשפיע ??**

אחת השאלות המרכזיות בחיינו היא – האם בכלל צריך להשפיע, או לא מעניין אותי מהחברה ? ואם כן, כיצד אני יכול להשפיע על האחרים, האם יש בי כוחות בתור אדם בודד להשפיע על קבוצה ואיך עושים זאת ??

הנחת היסוד של אברהם כבר בראשית דרכו הייתה, שאי אפשר להביא את העולם לתיקונו כל עוד היחיד יתרכז בהשלמתו האישית בלבד, כמו שעשה נח בשעתו. אם אני אתרכז רק בעצמי לא אוכל להגיע לשום התקדמות של החברה.

לאברהם היה ברור שצריך לשלב בחיים גם את האכפתיות מהזולת, לקרב רחוקים ולסייע לנכשלים ותועים. גם לאחר שהגיע לתובנה הזו, עדיין התלבט אברהם -- **איך משפיעים על הזולת**, האם להשפיע בעקיפין, מבחוץ על ידי דוגמא אישית, או עדיף לעשותה מבפנים בהשפעה ישירה , להתערבב בתוך הקבוצה ולהשפיע בתוכה ?? וכשעושים אותה מבפנים האם יש לעשותה באופן מלא עם האחר והשונה או שגם אז יש לסייג אותה בהגבלות? בשאלות הללו התלבט אברהם בראשית דרכו. התלבטות זו של אברהם אבינו היא התלבטות שלנו גם בדורנו ובמיוחד בתקופתנו .

כבר בהתחלה החליט אברהם שהדרך הנכונה שיש ללכת בה היא השילוב . עבודה אישית על עצמי וגם על קירוב הרחוקים, אלא שבתחילה חשב שיש לעשות זאת דווקא בהתכנסות והתבצרות בתוך מעגל סגור ומשם להקרין על הסביבה.

וכך מפרש החת"ם סופר (תורת משה, לך לך) את ניסיון **"לך לך מארצך"** של אברהם אבינו: שמלכתחילה לא הודיעו ה' יתב' לאן עליו ללכת אלא אמר לו באופן סתמי: "אל הארץ אשר אראך" - מה היה ניסיונו של אברהם במקרה הזה?

על כך כותב החת"ם סופר: **"אף על פי שהיה ניסיון גדול ללכת מארצו וממולדתו ולא הודיעו ה' לאן ילך, סבור היה אברהם שיוליכהו ה' אל אחת המדינות [שאינן מיושבות] שהן הפקר שעדיין אין בהן איש, כי זה היה סמוך לדור ההפלגה, כי בן מ"ח שנה היה אברהם בפלגה ועכשיו הוא בן ע"ה, ובזמן של כ"ז שנים  עדיין לא נתיישבו כל המדינות. וחשב אברהם שבאחד הגלילות הללו  [הריקות מאדם] ידור ויתגדל".**

כאשר נאמר לאברהם ללכת הייתה מחשבתו שהוא עם הרבבות שהצטרפו אליו יקים מדינה למופת, שתשמש דגם לחברה מאמינה, שהחברה האנושית שמסביב כשתראה אותה תרצה לחקות אותה.

אבל לא זו הייתה כוונתו של ה'. כשהגיע אברהם לשכם נראה אליו ה' והודיעו שכאן עליו לחנות ולבנות את חייו, ואז המצב היה שהכנעני אז בארץ, עם גדול ורם בני ענקים, ואעפ"כ לא הרהר אחר החלטת ה' אלא 'ויבן שם מזבח לא־ל הנראה אליו', לומר שנתן תודה לה' ולא הרהר ח"ו.

**מה חשב לכתחילה אברהם לפי הפירוש של החת"ם סופר , ומה לימדו אותו משמים???**

מחשבתו הראשונה של אברהם הייתה שהדרך הנכונה להביא את העולם לתיקונו, היא בהקמת חברת מופת, המתבדלת ומסתגרת כדי להישמר מהסביבה החברתית המקולקלת, כדי שתוכל לשמור על ייחודה בצורה בטוחה יותר, וחברת המופת הזו בהיותה דגם לחברה מושלמת תשפיע לטובה בעקיפין על החברה הסובבת בהיותה משמשת לה דוגמא לחיקוי. **אבל מן השמים** הודיעו לאברהם שלא זו דרך התיקון הנכונה. **לא** בהתנתקות מן החברה ועמידה מן הצד נצליח להשפיע עליה, אלא דווקא בהיותנו **בתוך החברה**, ומתוכה לפעול ולנסות לתקנה ולשכללה. את זה אומר לו ה' כשמסמן לו את ארץ כנען כארץ שעליו לחיות בה למרות שהייתה ארץ מושחתת.

והנה אברהם, למרות שעליו לשנות את כל תפיסת עולמו, מקבל עליו את הדין, הוא נוטע את אוהלו במרכז הישוב הכנעני, בין בית-אל לעי, מתקין לאהל ארבעה פתחים לארבעה רוחות העולם כדי לקבל כל אדם: **"מלמד שהיה אברהם אבינו מכניס בני אדם לביתו, מאכילן ומשקן ומאהיבן ומקרבן ומכניסן תחת כנפי השכינה"** (שיר השירים פרק א' במדרש רבה)

בהכניסו לאוהלו את העוברים ושבים אין אברהם בודק את טיבם, כמו המלאכים שבאו אליו בדמות בני אדם, והם נראו לו כישמעאלים המשתחווים לאבק רגליהם, ולמרות חולשתו הגופנית והתשישות מחום היום אין אברהם נמנע מלהכניסם כאורחים לביתו, אך יחד עם זאת אין הוא מוותר על עקרונותיו, ולכן הוא מבקש מהם לרחוץ את רגליהם, מפני שהקפיד שלא להכניס עבודה זרה לביתו (עיין רש"י בראשית יח ד). אבל ההקפדה הזו לא מנעה ממנו להכניסם כאורחים לביתו כמו שהם.

**מה ניתן ללמוד מכך ???**

גם אנחנו רוצים להשפיע על החברה הישראלית, יש לנו מה לתרום ולתת. השאלה איך עושים זאת?

כשלמדתי ב-"כרם ביבנה" קיבלתי מרבותיי שבשלב הראשון צריך להתבודד ולמלא את המצברים, לקנות ולרכוש את התורה שתהיה חלק ממני , ואת זה לעשות מתוך התבודדות. אך המטרה לבסוף היא להתערבב בחברה ומתוכה להשפיע על כולם.

כעת בניי היקרים , כולנו ממלאים את המצברים בתוך הישיבה וכמובן בבתים שלכם , ובע"ה נוכל בהמשך לחיות בתוך החברה הישראלית ולהשפיע מתוכה.

במשך השנים שאלתי גדולי תורה בנושא זה וקיבלתי בד"כ את התשובה שבשלב הראשון תתמלא... ורק אח"כ תצא לאחרים.

אני מברך את כולנו שבע"ה יהיה לנו מה לתת לאחרים , וכמובן שהכול תלוי בהכנה שלנו כעת בתוך הישיבה, בתוך תיבת נוח שלנו.

**ליום פטירתה של רחל אימנו – י"א חשוון**

הקשר בין רחל אימנו לעם ישראל הוא קשר מיוחד. קשר של אהבה , קשר של חום ואהבה ובמיוחד קשר של דמעות . לא נשכח אף פעם את מסירותה של רחל אימנו לעם ישראל. כשעם ישראל ירדו לגלות בבל ועברו בדרך ליד קברה של רחל אימנו, יצאה רחל ובכתה לה' יתב' ע"כ שעם ישראל יורד לגלות, ואז נתגלה ה' לרחל ואמר לה : **"מנעי קולך מבכי ועינייך מדמעה כי יש שכר לפעולתך נאום ה' ושבו בנים לגבולם"**, ואכן עם ישראל חזר לארץ ישראל לאחר 70 שנות גלות.

**ברצוני להרחיב מעט את הדברים לגבי רחל אימנו.**

כמעט כל ילד וילדה יודעים שיום פטירתה של רחל אמנו חל ב-י"א חשוון, מדוע נישא באופן מיוחד שמה של רחל , מדוע כולנו מתרפקים על אימא רחל ?? ודאי יש לכך תשובות עמוקות ונסתרות, אך דומה כי יש בבסיס הדברים גם רובד המדבר אלינו.

מי לא צריך אימא?? אימא צריך כל יום, אימא נצרכת בסתם יום של חול, אך גם בשבתות וימים טובים.

אולם הכי חשובה היא אימא של נחמה... הנביא ישעיהו )פרק סו( אומר לישראל: **“כאיש אשר אמו תנחמנו כן אנכי אנחמכם.“** מהי הנחמה המיוחדת של האם ?

כשילד מקבל מכה או סופג עלבון מחבר או סתם מפסיד במשחק כדורגל, הוא זקוק לחום של אימא. אין הוא זקוק ברגע זה למי שישאל אותו ויברר עמו מה בדיוק ארע וכיצד יש להתמודד עם הדברים, וודאי לא למי שיצעק עליו, אלא הוא פשוט זקוק למי שיעניק לו חיבוק חם ואוהב. זוהי אימא !!!!

אימא יודעת להעניק את אותו ביטחון עצמי, את התחושה העמוקה כי יש לך חוף מבטחים לעגון בו בכל עת שתרצה. גם אם לא הסתדרו כל הדברים, גם אם לא נגמרו הצרות, יש מי שמאמין בך שתצליח להתגבר על הכול - אפילו על כל מה שתלוי בך. אימא אינה צועקת על הילד שלה גם אם הוא אשם. אימא פשוט מאמינה, מחבקת, בוכה עם הילד ומעניקה לו כוחות להתמודד ולהתגבר. **גם עם ישראל זקוק לאימא...** אימא שתאזין למכאוביו הנפשיים והגופניים של העם כולו , אימא שתחבק חיבוק חם ואוהב .

**דברים נפלאים מובאים בשם ר‘ יצחק הוטנר, בעל הפחד יצחק** :

המילה אימא - באה מלשון אמון , אימא שסומכים עליה. יש אימא של סוף הדרך, יש אימא של תחילת הדרך שמציבה יעדים וכיווני דרך , אולם יש אימא **של אמצע הדרך**, כזאת שרוצים לפגוש באמצעו של מסע מפרך, בסבך אתגרי וקשה, ובלילות אפלים. כזאת היא אימא רחל!

רחל מתה בדרך ונקברה בדרך. רחל היא אימא של אמצע הדרך. רחל היא אימא שמאמינה בנו גם כשאנו עדיין באמצע תהליך .לרחל יש דמעות רבות על מנת לבכות אתנו, על אף שאנו אשמים, היא לא עושה אתנו חשבונות!!!

רחל יודעת שגם אם חטאנו, שגם אם טעינו, אנחנו מתגעגעים ומשתוקקים להיות ראויים, להיות טובים.

מה ראה יעקב אבינו לקבור את רחל בדרך אפרת?? אלא צפה שהגלויות עתידות לעבור שם ונקברה שם שתהא מבקשת עליהם רחמים ברגע שירדו לגלות בבל, ועל זה נאמר : **"כה אמר ה‘ קול ברמה נשמע נהי בכי תמרורים, רחל מבכה על בניה מאנה להינחם... כה אמר ה‘ מנעי קולך מבכי ועיניך מדמעה כי יש שכר לפעולתך, ויש תקוה לאחריתך נאם ה‘ ושבו בנים לגבולם“ .** (ילקוט שמעוני בראשית רמז קלו ).

רחל עומדת באמצע הדרך, בדיוק ברגעים בהם עוברים בניה בדרכם לגלות הנוראה, אולם אין היא מאשימה אותם בכך שהם יוצאים לגלות על חטאיהם, אינה מייעצת להם מה עליהם לעשות על מנת לשוב לארצם, אלא פשוט בוכה בבכי תמרורים, עיניה זולגות דמעות והיא מתפללת מתי ישובו בניה האהובים הביתה.

לאימא אוהבת כזאת באה התשובה: **מנעי קולך מבכי... ושבו בנים לגבולם! - כל זאת השכר לפעולתך!!!**

המדרש בילקוט שמעוני )ישעיהו רמז תעד( מבחין היטב בין **רחמים לנחמה** ואומר:

דרכו של **אב** לרחם- **"כרחם אב** על בנים", ודרכה של **אם** לנחם כאיש אשר **תנחמנו אמו**. אמר ה' יתב' אנא עבדית דאבא ודאמא - **אנוכי אנוכי** הוא מנחמכם . ( לה' יתב' יש בו את 2 הכוחות , של האבא ושל האימא ).

על פי דבריו של ר‘ צדוק )פרשת שופטים אות יד ( האבחנה בין רחמים לניחומים היא בכך שהרחמים הם על העתיד וניחומים הם על העבר. האב מציב מייד חזון, מורה את הדרך לתיקון, בעוד האם מתחברת למקום הכאב, מסייעת להקל על ייסורי הנפש ומביאה את האדם להתחבר לנקודה שממנה הוא יכול להתגבר ולבנות מחדש את הגבורה והשמחה שבחייו. ומאז ועד היום, ניצב לו קיברה של אימא רחל על אם הדרך. ימי גלות רבים מנועים היו בניה מלהניח ראשם על קברה, עד ששבו בנים לגבולם במלחמת ששת הימים.

עדיין ניצבת היא על אם הדרך, ופותחת ידיה לבניה, שומעת היא קול בכיו של בן כואב, מוחה דמעה מלחייה של בת עצובה, ומנחמת. רחל מלמדת אותנו כיצד יש לנחם בן, כיצד יש לנחם תלמיד, כיצד לנחם חבר אך גם כיצד לנחם דור - עם שלם דורש ניחומים!

**י“א בחשוון הוא יום פטירתה של רחל אמנו. ביום זה אנו כבנים אהובים צריכים לשמח את אימא, להחזיר לה חיבוק. לאימא מחזירים חיבוק על ידי אחווה בין אחים, על ידי העמקת הזהות ובירור העצמי, על ידי הגברת האמון העצמי ואהבת ישראל אחד את השני - פשוט לאהוב! ! לאהוב את האחרים , לאהוב את אימא.**

**ולזמננו –** אנחנו נמצאים כבר יותר משנה במלחמה עקובה מדם . מלחמה ב- חזיתות. בשמחת תורה לפני כשנה נכנסו אלפי רשעים ומנוולים מעזה לאזור העוטף ורצחו מעל 1400 חיילים ואזרחים , פצעו אלפים רבים ולקחו לשבי כ-230 חטופים. היום , לאחר כשנה איבדנו מאות חיילים יקרים, בסביבות עשרת אלפי חיילים ואזרחים נפצעו ועדיין יש 101 חטופים בעזה. בנוסף, ישנם מאות משפחות עקורים מביתם מהצפון והדרום. מזעזע ממש !!! ימים קשים עוברים עלינו. **אנו חייבים בימים אלו לאחר מעל שנת מלחמה , שאימא רחל תתפלל עלינו, תזיל דמעות לפני רבש"ע ותאמר לצרותינו די. כולנו מתפללים ובוכים שאימא רחל תצא מקברה ותבקש על כולנו . אנחנו זקוקים מאוד לתפילותיה של רחל עלינו.**

**הודעות להורים :**

1. **שבת פרשת חיי שרה– שבת בר מצווה לבני כתות ז' האהובים :**

 מידי שנה הישיבה עורכת שבת בר מצווה לבני כיתות ז'.

 כולנו נשבות אי"ה עם בני כתות ז' אי"ה בשבת פרשת חיי שרה כ"א-כ"ב חשוון 22-23/11 בישיבה. בשבת זו נעסוק בנושאים חשובים: גיל הבגרות , אחריות – מהי ? כיצד נכנסים לעול המצוות באהבה ובשמחה ולא מתוך עול וקושי.... .

**במוצאי השבת כולנו נחוג שמחת בר מצווה עם הבנים והוריהם בשעה 19.45 . הורים יקרים , אנא , שריינו את מוצאי השבת לטובת אירוע מרגש זה.**

1. **אורחים רבים שיגיעו בשבוע הבא לישיבה לשיעורים ולשיחות לבני י'-י"א-י"ב.**

ביום ראשון הקרוב – יתארח בישיבה ראש ישיבת "מרכז הרב" , הרב יעקב שפירא שליט"א

 ויעביר שיעור ושיחה לבני י'-י"ב .

 לאחר השיחה הרב ישוחח עם בני י"ב בענייני היום.

 **כמו"כ –** ביום זה **יתארח בישיבה סמל יותם אסבן מבית אל שנפצע קשה בעזה,**

 ויעביר שיחת אמונה משמעותית לתלמידים.

ביום שני הקרוב – יתארח בישיבה ראש העיר מר יוסי ברודני וישוחח עם בני י"ב .

ביום רביעי הקרוב – יתארח בישיבה הרב אליקים לבנון – רב הישוב אלון מורה, וישוחח עם הבנים

 בענייני היום , ועל סובלנות בחברה הישראלית ליום הזיכרון ליצחק רבין ז"ל.

1. **סמינריונים – לבני כיתות ז' – ח'** .

בימים רביעי וחמישי בני כיתות ז'-ח' יעברו סמינריון בנושא – אחדות וסובלנות ליום הזיכרון ליצחק רבין ז"ל , עם מדריכי מדרשת ערך – הדרך.

**שבת שלום ומבורך**

**שבת שקטה אי"ה ובשורות טובות**

**ברכות להצלחת חיילינו , לרפואת הפצועים וברכת חזרה מהירה לשבויים**

**שרגא פרוכטר – ראש הישיבה**